**Læserbrev**

**Højhuse i Randers Midtby? Nej Tak!**

I sit svar på vores Læserbrev af 1/7, bragt her i Amtsavisen den 12/7 2016, udtaler Borgmester Claus Omann Jensen, at ideen om et højhus på Thors Bakke ikke er ny, men overført fra en af byrådet vedtaget lokalplan fra 2006, hvilket vi i foreningen i øvrigt også den gang protesterede i mod.

Med den nye lokalplan har man placeret ikke mindre end 2 nye højhuse på henholdsvis 13 og 21 etager på grunden. Hvor er hensynet til skyggevirkninger på de eksisterende og nyplanlagte bygninger? Det er ikke ny viden, at højhuse giver kaotiske vindforhold i det områder, de ligger i. Det er jo beboerne i det nuværende og omkringliggende kvarterer, der skal leve med generne.

Hvorfor gled den planlagte bypark fra den samme tidligere lokalplan ud af projektet?

Udvikling af Thors Bakke er meget velkommen. Vi er helt enige i borgmesterens ønske om at bevare Randers Midtby. Vi ønsker en sund og harmonisk udvikling af byen. Vi påpeger, at forandring på området bør ske i harmoni med de omkringliggende kvarterer, højdemæssigt og materialemæssigt.

Positiv udvikling i midtbyen sker jo også, selv om et byggeri f.eks. kun har 4 etager. Skån byen for en uoprettelig fejl!

Hvorfor skal fornuftig byudvikling kædes sammen med at bygge i højden? Er det kold økonomisk tænkning for, som borgmesteren tidligere har udtalt at tiltrække kapitalstærke borgere, der kan medvirke positivt på byens skattegrundlag? Hvordan passer det sammen med borgmesterens ønske om at bevare miljøet i bymidten? Der eksisterer jo flere andre lokalplaner for boligbyggeri i midtbyen, der endnu ikke er iværksat, og hvor mange flere tomme butikslokaler skal der etableres?

Det handler også om at turde udvikle nye byområder i udkanten af byen, f.eks. bygge en lokal ”Ørestad” med højere huse ved fjorden. Det kunne være attraktivt.

Der er erfaring for, at en øget byfortætning og byggeri i meget stor højde, giver mindre luft og giver mindre trivsel og et øget behov for trafikregulering og parkeringsforhold.( Læs artikel af vores verdensberømte arkitekt og byplanlægger Jan Gehl , i Information den 19. Juli 2016).

Citat fra artiklen:

*”Problemet er grundlæggende at det er blevet kapitalkræfternes behov for afkast, der indsnævrer mulighederne for at skabe ”den gode by”. Det burde være omvendt; kravet om den ”gode by” burde tøjle kapitalkræfterne.”* Han siger videre: *” Vi mennesker er ”gådyr” lavet og sanset til at gå. De gamle byområder er lavet efter kroppen og sanserne, derfor føler vi os godt tilpas der. Det er sådan set gammel viden, men vi har glemt det de sidste 50 år med modernisme og bilinvasion.”* Citat videre *”Høje huse er den* *dovne arkitekts svar på tæthed”* Citat slut.

Kære Bormester og Byråd, Foreningen for By- og landskabskultur i Randers Kommune hilser udvikling af Randers Midtby velkommen, Vi appellerer kraftigt til, at der også gøres en indsats for at bevare og vedligeholde det unikke miljø og den bygningsarv, som Randers midtby udgør, et miljø uden højhuse.

Jan Nørskov

Formand

Foreningen for By- og Landskabskultur i Randers Kommune.